L´Ajuntament tindrà per primera vegada una Borsa d´arqueòlegs
10 gener 2019

## L´Ajuntament tindrà per primera vegada una Borsa d´arqueòlegs10 gener 2019Última actualització: 14 juliol 2025

![](../gestion/img/_AO_4541-copia.jpg)  
  

Després de dos mesos, a hores d’ara està a punt de finalitzar el procés de provisió de places d’arqueologia a través de la creació de la primera borsa d’aquestes característiques a l’Ajuntament de Gandia. Ho han anunciat aquest matí els **regidors d’Administració i Gestió Responsable del Territori, José Manuel Prieto i Xavi Ródenas**, respectivament. Dels 26 aspirants, finalment sis arqueòlegs han superat les diferents proves eliminatòries i es troben en la fase d’acreditació de mèrits, amb la qual cosa la previsió és que cap a febrer la borsa estiga constituïda.

        _“Després de molt de temps de treball, el nou govern ha aconseguit donar estabilitat al servei, crear noves oportunitats de treball i incorporar nous talents a l’administració local. A partir d’ara, en funció de les necessitats s’aniran proveint de places”_, ha assegurat Prieto.

        La borsa, consensuada amb els representants sindicals, es crea després de la jubilació de l’únic arqueòleg municipal que ha tingut l’Ajuntament, **Joan Cardona**, a qui han agraït l’esforç i la dedicació durant dècades. Un treball dur que ha hagut de desenvolupar en solitari, amb suports externs puntuals.   

        _“Aquesta és la legislatura de més processos selectius d’aquestes característiques de l’etapa democràtica. Perquè tenim vocació de fer bé les coses i perquè estan jubilant-se tota una generació de funcionaris que accediren a les seues places a partir de la transició”_.

        Per la seua banda, Ródenas ha agraït el treball del departament de Recursos Humans i la voluntat negociadora dels sindicats. “_La notícia és important, perquè era una demanda social la necessitat de reforçar el servei. Gandia és una ciutat amb un terme gran, i un patrimoni arqueològic, agrícola i històric rellevant. És un treball immens que necessita d’un departament de Patrimoni i Arqueologia més fort”_, ha manifestat Ródenas, qui ha anunciat que a més de la cobertura de la plaça d’arqueòleg municipal es treballa en altres programes d’execució que necessitaran recórrer a la borsa que es crearà en breu.